Boasson Hagen sjanseløs: – Kjempet til siste meter
– Jeg visste at etappen var i overkant hard, men jeg ville prøve å minimere tapet, sier Edvald Boasson Hagen til VG i målområdet. Etter målgang var 28-åringen helt i kjelleren, og tydelig preget av hardkjøret opp til Målselv Fjellandsby. De norske ble satt fullstendig til side, og Boasson Hagen ble beste nordmann med sin åttendeplass, uten at det betydde veldig mye for MTN Qhubeka-rytteren.Foran sisteetappen i Narvik i morgen ligger han 24 sekunder bak Hermans. Det betyr at Edvald er på skuddhold søndag. Da VG møtte ham i målområdet var ikke listene klare, men Boasson Hagen åpnet for å gamble for å ta sammenlagtseieren. – Vi får se i morgen. Jeg må jo prøve hvis jeg skal ta sammenlagtseieren. Det hadde vært stort å vinne, men jeg tror det blir vanskelig, sier Boasson Hagen til VG. Etter to spurtetapper satt Alexander Kristoff i den blå ledertrøya da hovedfeltet syklet lørdagens etappe fra Finnsnes til Målselv. Med stupbratt avslutning opp til Målselv Fjellandsby var det dog Edvald Boasson Hagen det var knyttet aller størst forhåpninger til i det nydelige sommerværet i nord. – Det gikk rolig, så jeg fikk med meg litt av naturen. Det fineste været jeg har syklet i her i nord, fortalte Kristoff like etter målgang. Saken fortsetter under bidlet. Men da lagene kom inn i bakken gikk det ikke like rolig. Kristoff falt av halvveis, og med en drøy kilometer igjen var Boasson hagen hektet av. Spurten sto det mellom Astanas Rein Taaramäe fra Estland og BMCs Ben Hermans. Taaramäe ble tatt igjen få meter før mållinjen, og belgieren tok seieren. – Jeg var 100 meter bak og visste det var motvind, så jeg ventet så lenge jeg kunne. Da angrep jeg med full gass og det var veldig bra. Det føles utrolig bra, sier Hermans til TV 2.Alexander Kristoff, som vant åpningsetappen, men ble slått av irske Sam Bennett i går, klarte ikke å holde tempoet i stigningen og kom inn ett minutt og 56 sekunder bak vinneren. – Jeg skulle prøve, men det holdt bare halvveis. Jeg stivnet etter hvert og klarte ikke tempoet, sier Kristoff etter målgang. Selv om han mistet ledertrøya er han optimistisk med tanke på søndagens etappe med start og målgang i Narvik. – Sjansene er vesentlig større i morgen. Det er ganske hardt, men en lettere avslutning, sier Kristoff. Boasson Hagen var bare seks sekunder bak sammenlagtleder Kristoff etter to dager, men nå har Hermans den blå trøya. Kristoff har fortsatt den grønne spurttrøya. SÅ DU DENNE? Northug til VG: Artig å være på lag med Kristoff Seks mann brøt seg løs fra feltet tidlig i etappen, og Herman Dahl (Sparebanken Sør), Fridtjof Røinås (Sparebanken Sør), Håvard Blikra (Coop Øster Hus), Jon Breivold (Frøy Bianchi), Marius Hafsås (Team fixIT) og Christopher Williams (Novo Nordisk) fikk etter hvert over tre og et halvt minutt. Bak jaget gruppa, stort sett trukket av Astana og IAM. I bruddet, var det flere som prøvde seg på angrep, men ingen lyktes med å komme seg av sted. I stedet minket forspranget og med 30 kilometer igjen, var avstanden nede i rundt to minutter.Tempoet bak ble opprettholdt og 15 kilometer før mål, var det under halvminuttet som skilte fire norske i tet og de største favorittene. Blikra forsøkte å gå alene i innspurten, og sikret seg klatretrøya, men da rytterne nærmet seg starten på den siste lange bakken inn mot Målselv, ble han tatt igjen. Da la storlagene seg i front og sikret god posisjon for sammenlagtkandidatene i mot bakken på 3,7 kilometer, og sju prosent gjennomsnittlig stigning, inn mot mål. Der falt flere av rytterne av som fluer. Taaramäe så ut til å ta seieren, da han rykket til, men bakfra kom Hermans i et kjempetempo og snek til seg seieren. Mathias Frank (BMC) tok tredjeplassen.
Belgiske Ben Hermans (29) klatret seg rett inn i ledertrøya, men Edvald Boasson Hagen (28) skal gjøre alt for å ta sammenlagtseieren i morgen.